钦定古今图书集成/明伦汇编/官常典/第759卷 > 蓝灿
## 钦定古今图书集成/明伦汇编/官常典/第759卷 > 蓝灿

按《新津县志》：“灿，诸生。学行笃实，教授生徒，颇有澹台
氏之风，素为长邑者所敬爱。子正色，谨庭训，崇祯丁
丑，列黉序为弟子员。贼僭号，开科取士。贼博士诱诸
士报各学册赴闱，灿哭语其子曰：‘儿知之乎？此一网
打尽法也。寓焚坑于棘院，目前子衿无噍类，日后林
总靡孑遗，其端见矣。吾为尔赎册名，可活尔奉母以
图远避’。”后灿同多士被杀于东门新桥；积尸，河水为
之不流。妻袁氏，闻变，自经死。